Атлетски клуб Партизан је основан 4. октобра 1945. када је основано ЈСД Партизан, као секција спортског друштва, три године касније секција је прерасла у клуб. Атлетичари Партизана Иван Губијан бацач кладива и Фрањо Михалић дугопругаш - маратонац, били су највеће звезде атлетике у историји клуба који су донели једине две олимпијске медаље за југословенску и српску атлетику. Губијан је био „сребрни“ на Олимпијским играма 1948. у Лондону, а Михалић 1956. у Мелбурну. Није било југословенске селекције без такмичара овог клуба. Највећи домет остварио је тркач Петар Шегедин који је на Европском првенству у Бриселу 1950. у трци 3.000 метара са препрекама освојио друго место и сребрну медаљу, што је била прва југословенска медаља у атлетици на европским првенствима. Сличан успех је поновио Јоже Међимурец на првом Европском првенству у дворани 1970. у Бечу на трци на 800 м освојивши треће место и опет прву медаљу за Југославију на европским првенствима у дворани.